ΟΔΗΓΙΑ 1999/66/ΕΚ ΤΗΣ ΕΠΙΤΡΟΠΗΣ

της 28ης Ιουνίου 1999

σχετικά με τον καθορισμό των απαιτήσεων που αφορούν την ετικέτα ή άλλο έγγραφο που συντάσσει ο προμηθευτής σύμφωνα με την οδηγία 98/56/ΕΚ του Συμβουλίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 98/56/ΕΚ του Συμβουλίου, της 20ής Ιουλίου 1998, για την εμπορία πολλαπλασιαστικού υλικού καλλωπιστικών φυτών(1), και ιδίως το άρθρο 8 παράγραφος 3,

Εκτιμώντας:

(1) ότι στην ετικέτα ή σε άλλο έγγραφο πρέπει να αναγράφονται τα απαραίτητα στοιχεία τόσο για τον επίσημο έλεγχο όσο και για την ενημέρωση του καλλιεργητή·

(2) ότι, σε περίπτωση που το πολλαπλασιαστικό υλικό συνοδεύεται από φυτοϋγειονομικό διαβατήριο δυνάμει του κοινοτικού φυτοϋγειονομικού συστήματος, το φυτοϋγειονομικό διαβατήριο μπορεί να αποτελεί, υπό ορισμένους όρους, την ετικέτα ή άλλο έγγραφο που συντάσσεται από τον προμηθευτή·

(3) ότι τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής πολλαπλασιαστικού υλικού καλλωπιστικών φυτών,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η παρούσα οδηγία θεσπίζει τις απαιτήσεις σχετικά με τις ετικέτες ή άλλα έγγραφα που συντάσσει ο προμηθευτής πολλαπλασιαστικού υλικού καλλωπιστικών φυτών που αναφέρονται στο άρθρο 8 της οδηγίας 98/56/ΕΚ.

Άρθρο 2

1. Η ετικέτα ή το έγγραφο του προμηθευτή που αναφέρονται στο άρθρο 1 πρέπει να είναι από κατάλληλο υλικό το οποίο δεν έχει χρησιμοποιηθεί προηγουμένως και να τυπώνεται σε τουλάχιστον μία από τις επίσημες γλώσσες της Κοινότητας. Πρέπει να περιλαμβάνει τα ακόλουθα στοιχεία:

i) την ένδειξη "Ποιότητα ΕΚ"·

ii) την ένδειξη του κωδικού του κράτους μέλους της ΕΚ·

iii) την ένδειξη της υπεύθυνης επίσημης υπηρεσίας ή τον χαρακτηριστικό της κωδικό·

iv) τον αριθμό μητρώου·

v) τον ατομικό αύξοντα αριθμό, τον αριθμό εβδομάδας ή τον αριθμό παρτίδας·

vi) τη βοτανική ονομασία·

vii) το όνομα της ποικιλίας, ανάλογα με την περίπτωση.

Σε περίπτωση ριζώματος: την ονομασία της ποικιλίας ή την περιγραφή της·

viii) ονομασία της ομάδας των φυτών, ανάλογα με την περίπτωση·

ix) την ποσότητα·

x) σε περίπτωση εισαγωγών από τρίτες χώρες σύμφωνα με το άρθρο 11 παράγραφος 2 της οδηγίας 98/56/ΕΚ, το όνομα της χώρας παραγωγής.

2. Σε περίπτωση που το πολλαπλαστικό υλικό συνοδεύεται από φυτοϋγειονομικό διαβατήριο, σύμφωνα με την την οδηγία 92/105/ΕΟΚ της Επιτροπής(2), το φυτοϋγειονομικό διαβατήριο μπορεί να αποτελεί την ετικέτα ή το έγγραφο του προμηθευτή που αναφέρονται στην παράγραφο 1. Ωστόσο, πρέπει να αναφέρονται η ένδειξη "Ποιότητα ΕΚ" και μια ένδειξη σχετικά με την επίσημη υπεύθυνη υπηρεσία δυνάμει της οδηγίας 98/56/ΕΚ καθώς και, ανάλογα με την περίπτωση, αναφορά στο όνομα της ποικιλίας, του ριζώματος ή της ομάδας των φυτών. Σε περίπτωση εισαγωγών από τρίτες χώρες, σύμφωνα με το άρθρο 11 παράγραφος 2 της οδηγίας 98/56/ΕΚ, πρέπει να αναγράφεται επίσης το όνομα της χώρας παραγωγής. Το στοιχείο αυτό πρέπει να είναι στο ίδιο έγγραφο μ' αυτό του φυτοϋγειονομικού διαβατηρίου αλλά να διακρίνεται σαφώς.

Άρθρο 3

Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία, στις 31 Δεκεμβρίου 1999. Πληροφορούν αμέσως σχετικά την Επιτροπή.

Όταν τα κράτη μέλη θεσπίζουν τις εν λόγω διατάξεις, αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

Τα κράτη μέλη ανακοινώνουν στην Επιτροπή το κείμενο των διατάξεων εσωτερικού δικαίου, τις οποίες θεσπίζουν στον τομέα που διέπεται από την παρούσα οδηγία.

Άρθρο 4

Η παρούσα οδηγία τίθεται σε ισχύ την 20ή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 5

Η παρούσα οδηγία απευθύνεται στα κράτη μέλη.

Βρυξέλλες, 28 Ιουνίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 226 της 13.8.1998, σ. 16.

(2) ΕΕ L 4 της 8.1.1993, σ. 22.